POKLONILA SAM DIO SEBE

Što zapravo znači „pokloniti sebe?“

Svi smo mi nekada pomogli nekome i osjećali se ispunjeno jer znamo da smo učinili dobro za drugog. Povezani smo jednom tankom, nevidljivom niti, koja nas jača i drži na okupu. Popravimo nekome dan, često ne znajući to, samo jer smo se nasmijali u prolazu, a nije nas koštalo apsolutno ništa. Upravo se o tome radi kod volontiranja, poklanjaš dio sebe i ne tražiš ništa zauzvrat. Jednostavno ti ne treba, ispunjen si od glave do pete, sa nekom čudnom, neobjašnjivom „čarolijom.“ Želiš skakati od sreće i vikati od uzbuđenja.

Svoje prvo iskustvo sa volontiranjem nikada neću zaboraviti, djevojčica od 15 godina, izgubljena u vremenu i prostoru, želi volontirati. Za volonterski projekt 72h bez kompromisa sam čula od rodice i jednostavno sam se htjela, skupa sa njom upustiti u tu „avanturu“. I vjerujte mi nisam požalila. Informirala sam se o tom volontiranju, donekle shvatila kako funkcionira i zakoračila naprijed. Bio je četvrtak, upoznavanje ostalih volontera i podjela akcija, a ja? Ja u panici, nervozna, ne znam s kim, gdje, kako niti kuda. Sa jedne strane jedva čekam, sa druge me nešto koči. Ulazim u crkvu i što vidim… Stotinu nepoznatih lica u prekrasnim zelenim majicama. Pronašla sam svoju grupu, čitam popis volontera i Bogu hvala ne znam nikoga. Dobili smo zadatak, bojanje i ukrašavanje zida oko jedne škole. Prvo sam pomislila „Bože pa što ja znam o bojanju“, ali ipak nije bilo tako teško. Sve je bilo nekako jednostavno, poletno, svi sretni i sa pozitivnom energijom bojaju taj zid. Mislila sam da će upoznavanje biti malo teže, no i to je bio mačiji kašalj. Brzo smo svi „kliknuli“ , udarili brigu na veselje i sve je bilo lakše. Naravno bilo je tu i nervoze oko kistova, boja, kantica, ma svega, ali smo nekim čudom brzo zaboravili na to i nastavili dalje. Umorni, obojani, ali sretni idemo na misu, sa zadnjim trunčicama snage. No, vjerujte mi, kada sam vidjela ljude okupljene ispred crkve, svi u zelenilu, obuzeo me neopisiv osjećaj. Sa svih strana čuješ doživljaje, smiješne priče, galamu, a u tome svemu vidiš koliko smo svi ispunjeni i povezani. Samo zamislite, jutros ste ih prvi put vidjeli, a već navečer je druga priča. Svaka misa me u ta 3 dana dotaknula drugačije, osjetila sam Boga na kompletno drugi način, način koji ne znam objasniti. On nije samo bio sa nama, bio je u nama i nesebično davao snagu u svakom trenutku.

Slijedeće dvije godine su išle lako, nije bilo stresa ni nervoze, upoznaješ nove ljude, susrećeš one stare i nastavljaš gdje si stao. Malo bojaš, malo pričaš, malo slušaš, trčiš na sve strane i sve prođe u trenu. No, bitno je da nikada ne požališ, a zasigurno nećeš. Kao što sam rekla na početku, ima ta neka „čarolija“ koja te vuče i vraća da jedva čekaš kad će se ukazati neka nova prilika. Puno puta sam, šetajući gradom, vidjela dobro poznata lica i u glavi mi prođe samo jedna misao „pa to je ona sa volontiranja“ i odmah se vraćaju sjećanja i onaj osjećaj.

Ne trebate se misliti oko pridruživanja volonterskim projektima, vrata su svima otvorena, svi želimo vidjeti nova lica i upuštati se u nove avanture. Svaka tvoja akcija će biti vrijedna i od pomoći, nemoj misliti da neće, za takve misli nema mjesta. Ne boj se pokloniti dio sebe. Uskoči u vlak bez razmišljanja, čekamo te, ali znaj, kada uđeš teško je izaći.

Marina Čorić 4.m

SSŠ bana Josipa Jelačića Sinj